ສະຫະປະຊາຊາດ ຮັບຜ່ານມະຕິ ສົ່ງທະຫານ ໄປຍັງມາລີ
ສະພາຄວາມໝັ້ນຄົງ ສະຫະປະຊາຊາດ ໄດ້ຮັບຮອງເອົາ ມະຕິສະບັບນຶ່ງ ທີ່ແຜ້ວທາງໃຫ້ ມີການສົ່ງທະຫານ ໄປຍັງພາກເໜືອ ຂອງປະເທດມາລີ.
ສະພາຄວາມໝັ້ນຄົງອົງການສະຫະປະຊາຊາດໄດ້ຮັບຮອງເອົາ ມະຕິສະບັບນຶ່ງ ເພື່ອແຜ້ວທາງໃຫ້ມີການສົ່ງກຳລັງທະຫານຕ່າງ ປະເທດ ໄປຍັງເຂດທີ່ເກີດບັນຫາໃນປະເທດມາລີ ມະຕິທີ່ໄດ້ຮັບຄະແນນສຽງເປັນເອກກະສັນໄດ້ໃຫ້ເວລາ 45 ມື້ ແກ່ບັນດາປະເທດໃນເຂດອາຟຣິກາຕາເວັນຕົກນຳສະເໜີລາຍ ລະອຽດກ່ຽວກັບແຜນການເພື່ອສົ່ງທະ ຫານໄປຍັງມາລີ ລັດຖະບານ ຊົ່ວຄາວຂອງມາລີ ໄດ້ຮ້ອງຂໍກຳລັງທະຫານ ເພື່ອ ຊ່ອຍຂັບໄລ່ພວກມຸສລິມຫົວຮຸນແຮງທີ່ເຂົ້າຄວບຄຸມພາກເໜືອ ຂອງມາລີໃນຕົ້ນປີນີ້ ຫຼັງຈາກໄດ້ເກີດການກໍ່ລັດຖະປະຫານຂຶ້ນ ທີ່ນະຄອນຫຼວງ Bamaco ນອກນັ້ນແລ້ວມະຕິທີ່ມີການຮັບຮອງເອົາໃນວັນສຸກວານນີ້ຍັງໄດ້ປະນາມໃນອັນທີ່ເອີ້ນວ່າ ການບຸກຢຶດຕັ້ງໝັ້ນຂອງພວກກໍ່ການຮ້າຍ ທີ່ມີເພີ້ມຂຶ້ນ ຢູ່ໃນພາກເໜືອຂອງປະເທດມາລີ ແລະຕະຫຼອດທັງວິກິດການດ້ານມະນຸດສະທໍາໃນເຂດດັ່ງກ່າວ ມະຕິສະບັບນີ້ ໄດ້ຮ້ອງຂໍໃຫ້ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki- moon ສົ່ງພວກວາງແຜນທາງດ້ານທະຫານແລະຄວາມໝັ້ນຄົງ ໄປຊ່ອຍປະຊາຄົມເສດ ຖະກິດບັນດາລັດອາຟຣິກາຕາເວັນຕົກຫຼື ECOWAS ແລະສະຫະພາບອາຟຣິກາຈັດຕັ້ງ ກອງກຳລັງທີ່ມີການສະເໜີດັ່ງກ່າວ ສະພາຄວາມໝັ້ນຄົງ ຫຼັງຈາກນັ້ນ ກໍຈະໃຫ້ການອະນຸ ມັດກ່ຽວກັບແຜນການທີ່ມີລາຍລະອຽດເພີ້ມຂຶ້ນ ຢູ່ໃນຍັດຕິສະບັບທີສອງ